text: 1000 unge skal skrive om kaos 
  25 februar 2014 kl. 13.06
  46 skoleklasser i Sydjylland deltager i en konkurrence, hvor de skal skrive om, hvad der sker, når der opstår kaos i familien.
  1000 børn i 46 klasser i sydjyske skoler skal i den kommende tid forholde sig til, hvad der sker, når der opstår vold, seksuelle overgreb, skilsmisse, alkoholmisbrug og psykisk sygdom i familien.
  De er med i en mediekonkurrence, som Red Barnet, Politiken og Ekstra Bladet afholder.
  - I disse tider hører vi alt for ofte om familier, hvor børnene ikke er blevet hjulpet. Temaet er mere vigtigt end nogensinde, og det var derfor, vi valgte at samarbejde med Red Barnet om dette svære emne, siger Louise Abildgaard Grøn, projektchef på Ekstra Bladet Skole og Politiken Skole.
  Forældrene kan også lære noget af projektet, mener Red Barnets psykolog Kuno Sørensen.
  - Der er mange voksne, der glemmer, hvordan børn og unge oplever kaosset. Derfor er det vigtigt at skrive om det, så børns og unges synspunkter også kommer frem, og tabuet bliver nedbrudt. Det kan måske få de voksne til at se det fra børns og unges side og få dem til at gøre alt, hvad de kan for at sikre, at børn kan vokse op i tryghed, siger Kuno Sørensen.
  